MANILA - Isa pang biktima ang lumutang laban sa suspek sa pangmomolestiya at panggagahasa ng dalawang pasahero ng colorum na van sa Quezon City.

Matapos mapanood sa telebisyon si Wilfredo Lorenzo, ang colorum van driver na nangholdap at nanggahasa sa dalawang pasahero, napasugod din sa Camp Caringal ang isang babae Sabado ng madaling araw.

Siya raw ay biktima rin ni Lorenzo 12 taon na ang nakararaan.

"Kaninang madaling araw may nagpunta dito ni-rape din nung 2004 nitong suspect na si Wilfredo Lorenzo at nagbunga ng pagkakabuntis nitong babae," ani Supt. Rodel Marcelo, hepe ng Quezon City Police District (QCPD) Criminal Investigation and Detection Unit.

Ikinuwento ng biktima na ikinulong umano siya ni Lorenzo sa loob ng isang boarding house sa Quezon City at paulit-ulit na pinagsamantalahan.

"Yung biktima at that time 16 years old. Kinulong ng isang buwan, pinagpasasaan at nagbunga nga daw," sabi ni Marcelo.

Ayon pa sa biktima, nagpakilala ang suspek bilang isang "Bong Lorenzo" na suking kustomer sa pinagtatrabahuhan niyang canteen noon.

Nag-aya anya si Lorenzo ng inuman sa boarding house at doon siya pinagsamantalahan.

Plano ng biktima na maghain ng kasong rape at illegal detention laban sa suspek.

"Nung malaman na nakakulong dito, nagsadya kaninang madaling araw. Nagkaroon ng komprontasyon at itinuro itong si Wilfredo Lorenzo," sabi ni Marcelo.

Kakasuhan din ng biktima si Lorenzo ng kidnapping dahil dinukot din umano nito ang dalawang taon niyang anak noong 2006.

Dagdag naman ni Marcelo na patuloy silang nakakatanggap ng tawag mula sa ibang mga naging biktima ng suspek. Pero hindi umano handa ang mga ito na lumantad para magsampa ng karagdagang kaso laban sa suspek. - Ulat mula kay Raphael Bosano, ABS-CBN News; dzMM